Kansanedustaja Ano Turtiainen (ps) on laskuttanut kilometrikorvauksia jo lähes 12 000 euroa. Turtiainen, 52, ajaa omalla autollaan kilometrinkin matkat Taka-Töölöstä eduskuntaan.

Kansanedustaja Ano Turtiainen nostaa rautaa ja kilometrikorvauksia. Petteri Paalasmaa

Iltalehden tekemän selvityksen mukaan perussuomalaisten kansanedustaja Ano Turtiainen on laskuttanut ylivoimaisesti eniten kilometrikorvauksia eduskunnalta.

Eduskunnan hallinto- ja palveluosastolle toimitettujen matkalaskujen mukaan 52-vuotias Turtiainen ajoi huhti-joulukuussa omalla autollaan 29 874 kilometriä, joiden perusteella eduskunta maksoi Turtiaiselle verovapaita kulukorvauksia 11 602 euroa.

Turtiainen on korvauksissa täysin omilla luvuillaan. Kilometrikorvauksia maksettiin huhti-joulukuussa yhteensä 153 652 euroa – Turtiaisen osuus on peräti 7,6 prosenttia.

Kilometrikorvauksia on maksettu tähän mennessä 83 kansanedustajalle. Toiseksi eniten niitä on maksettu taloussotkujen takia julkisuudessa olleelle liikenne- ja viestintävaliokunnan puheenjohtajalle, SDP:n Suna Kymäläiselle (6 074 euroa). Kymäläinen ajoi omalla autollaan 15 984 kilometriä huhti-joulukuussa 2019.

Turtiainen asuu Juvalla Etelä-Savossa; Kymäläinen asuu Ruokolahdella Etelä-Karjalassa.

Juttu jatkuu taulukon jälkeen.

Moni ajaa hallintojohtajan luvalla

Yli 10 000 kilometriä omalla autollaan ajaneita kansanedustajia on yhteensä 11.

He ovat Turtiaisen ja Kymäläisen lisäksi perussuomalaisten Jari Koskela (Kankaanpää), Mauri Peltokangas (Kaustinen) ja Ritva Elomaa (Masku), kokoomuksen Pihla Keto-Huovinen (Mäntsälä) ja Jukka Kopra (Lappeenranta), SDP:n Kristiina Salonen (Rauma) sekä keskustan Anne Kalmari (Kivijärvi), Eeva Kalli (Eura) ja Esko Kiviranta (Sauvo).

Turtiainen, Kymäläinen, Koskela, Elomaa, Keto-Huovinen, Salonen, Kalli ja Kiviranta ovat saaneet eduskunnan hallintojohtajalta Pertti Rauhiolta luvan käyttää omaa autoa myös eduskunnan ja kodin välisiin matkoihin. Syynä on matka-ajan säästäminen tai muu erityinen syy. Muu erityinen syy voi liittyä esimerkiksi kansanedustajan terveydentilaan.

Luvan oman auton käyttöön ovat saaneet myös kokoomuksen Kalle Jokinen (Orimattila), Ville Kaunisto (Kouvola) ja Saara-Sofia Sirén (Turku), SDP:n Ilmari Nurminen (Sastamala) ja Piritta Rantanen (Jämsä), keskustan Mikko Savola (Ähtäri), perussuomalaisten Veijo Niemi (Lempäälä) sekä KD:n Peter Östman (Luoto).

Raja meni rikki jo toukokuussa

Matkalaskujen mukaan Turtiainen on tehnyt Juvalle 50 edestakaista matkaa.

Juvalle on eduskunnasta pyöreästi 270 kilometriä. Matka kestää autolla noin kolme tuntia. Jos Turtiainen on ajanut kaikki Juvan-matkat nopeusrajoitusten mukaisesti, on hän istunut autossaan jo 300 tuntia. Se on 40 täyttä työpäivää.

Kilometrikorvausta maksetaan 0,43 euroa kilometriltä 5 000 kilometriin asti – ja sen jälkeen korvaus on 0,38 euroa kilometriltä.

Turtiaisen tapauksessa 5 000 kilometrin raja meni rikki jo toukokuun lopussa, eli ennen kuin Antti Rinteen (sd) hallitus oli saatu edes nimitettyä. Turtiainen aloitti kansanedustajana 17. huhtikuuta 2019.

Tasaisen vauhdin taulukolla Turtiainen saa tällä vaalikaudella mittariinsa yli 170 000 kilometriä. Suoritus vaatii istumalihaksia, sillä 80 kilometrin keskituntinopeudella autossa istuttuja tunteja kertyy 2 125.

Lyhytkin työmatka omalla autolla

Turtiaisella on työasunto Helsingin Taka-Töölössä. Asunnolta on eduskuntatalolle noin kilometri (linnuntietä 900 metriä). Matka taittuu kävellen 15 minuutissa, jos ei pidä erityisemmin kiirettä.

Matkalaskujen mukaan Turtiainen ajaa työasunnoltaan eduskuntatalolle omalla autollaan, ja laskuttaa jokaisesta ajosta eduskunnalta 0,76 euroa. Tällaisia ajoja kertyi elo-joulukuussa 112 kappaletta.

Juttu jatkuu kuvan jälkeen.

Ano Turtiaisen työasunto on noin kilometrin päässä eduskuntatalosta. GOOGLE EARTH

Huhti-kesäkuussa Turtiaisen työasunto oli Espoossa noin 17 kilometrin päässä eduskuntatalosta. Tämän välin Turtiainen ajoi omalla autollaan yhteensä 54 kertaa ja laskutti jokaisesta matkasta 7,31 euroa – ja 5 000 kilometrin jälkeen 6,46 euroa.

Turtiainen on laskuttanut eduskunnalta 21.4.–29.12.2019 välisenä aikana yhteensä 270 omalla autolla tehtyä matkaa.

Juttu jatkuu taulukon jälkeen.

Omalla autolla lääkärin luvalla

Eduskunnan matkustussäännön mukaan kansanedustajien on tehtävä matka ”niin lyhyessä ajassa ja vähin kokonaiskustannuksin kuin on mahdollista ottaen huomioon asianomaisen hoidettavaksi määrättyjen tehtävien tarkoituksen mukainen ja turvallinen suorittaminen”.

– Matkustamisessa on ensi sijassa käytettävä joukkoliikennettä. Taksia tai omaa autoa käytettäessä on usean henkilön matkoja aina mahdollisuuksien mukaan yhdistettävä, eduskunnan matkustussäännön matkustusperiaatteita koskevassa pykälässä sanotaan.

Matkalaskujen mukaan Turtiainen on tehnyt kaikki ajonsa yksin ilman muita matkustajia.

Juttu jatkuu kuvan jälkeen.

Ote eduskunnan matkustussäännöstä. EDUSKUNTA

Hallintojohtaja Pertti Rauhion mukaan kansanedustajat voivat käyttää omaa autoaan eduskunnan ja kotinsa välisiin matkoihin, jos julkiset kulkuyhteydet ovat hankalat, ja oman auton käyttämisellä on saavutettavissa huomattavaa ajansäästöä.

Työasunto Taka-Töölössä ei täytä edellä mainittuja vaatimuksia, mutta Turtiaisella on lupa käyttää omaa autoaan myös huomattavan lyhyeen työmatkaansa.

– Minulla on lääkärin lupa kulkea omalla autolla julkisten kulkuvälineiden sijaan, Turtiainen viestittää Iltalehdelle.

Turtiaisen mukaan lääkärin lupa liittyy hänelle sattuneeseen potilasvahinkoon.

– Voimanoston MM-kilpailuissa 2010 sattunut tapaturma johti leikkauksiin, joissa tapahtui hoitovirheitä, jotka todettiin potilasvahingoksi vuonna 2011.

Turtiaisen mukaan potilasvahingosta aiheutui hänelle ”pysyviä toiminnallisia haittoja”.

Rauta tottelee edelleen

Turtiainen on entinen raskaan sarjan voimanostaja, jonka ennätys maastavedossa on yli 400 kiloa.

Sosiaalisen median perusteella rauta tottelee edelleen Turtiaista.

Syyskuun alussa Turtiainen julkaisi Twitterissä videon, jossa hän tekee jalkakyykkyä kahden raavaan miehen avustamana noin 200 kilon painoilla.

Mikä on sellainen vamma, joka estää julkisten kulkuvälineiden käyttämisen, mutta sallii näin raskaiden painojen nostamisen?

– Vastaavanlaisia kysymyksiä minulle teki myös potilasvakuutuskeskus muutama vuosi sitten, kun yrittivät evätä potilasvahinkoon liittyviä ansionmenetyskorvauksia. He vetosivat YouTube-videoihin, joissa harjoittelin muun muassa jalkakyykkyjä ja maastanostoja.

– Voitin korvausasian potilasvahinkolautakunnassa ja heidän lausunnossaan todettiin muun muassa, että voidaan lääketieteellisesti todistaa painoharjoittelun olevan vain hyödyksi terveydentilalleni.

Juttu jatkuu kuvan jälkeen.

Ano Turtiainen voitti voimanoston SM-kultaa vuonna 1995 sarjassa alle 110 kiloa. LKA

Turtiaisen mukaan hänen nykyinen voimatasonsa ei lievennä hänen vammojaan eikä toiminnallisia haittoja yhtään.

– Eilen viimeksi kyykkäsin 260 kilon painoilla ja viime vuoden lopulla 300 kilon painoilla. Toki olenhan parhaina aikoina kyykännyt yli 500 kilon painoilla, joista on turha enää haaveilla.

”Jalka oli päätetty jo amputoida”

Turtiaisen mukaan hänen vasempaan jalkaansa päätettiin tehdä massiivinen leikkaus vuonna 2011.

– Tuota leikkausta ennen oli jo päätetty amputoida vasen jalka pois kokonaan. Urheiluvamman jälkeisissä aikaisemmissa leikkauksissa tapahtuneet hoitovirheet johtivat niin pahaan infektioon, että amputaatio oli välttämätön.

– Ennen amputaatiota Kuopion yliopistollisessa sairaalassa päätettiin kuitenkin kokeilla pelastaa jalka.

Turtiaisen mukaan leikkauksessa hänen lonkastaan siirrettiin luuta vasemman polven alapuolelle.

– Luusiirrännäisen luutumisen onnistumiseksi osa pohjelihaksestani siirrettiin luusiirrännäisen päälle ja reidestä ihosiirto lihassiirron päälle. Tämä operaatio oli siis kokeilu, jonka ei uskottu onnistuvan.

– Jalkani lähti kuitenkin toipumaan sitkeän periksiantamattoman lihasharjoittelun ja lymfa- sekä fysikaalisten hoitojen kautta.

Turtiaisen mukaan hän joutuu käymään loppuelämänsä ajan hoidoissa, koska nestekierto jalassa ei enää toimi normaalisti leikkauksista johtuen.

– Jalan vuoksi arjessani on monenlaisia riskejä läsnä joka päivä, esimerkiksi saada veritulppa jalkaan.

Turtiaisen mukaan hänen nykyinen painoharjoittelunsa on pelkästään ”kuntouttavaa jumppaa”, jota tehdään vamman ehdoilla.

– Kyllä minä voin joskus julkiseen kulkuvälineeseen nousta, mutta terveydentilanteeni vuoksi on hetkiä, jolloin en voi. On myös hetkiä, jolloin en voi myöskään harjoitella painoilla. Tämän vuoksi lääkäri on katsonut ajoni omalla autolla oikeutetuksi.

Perussuomalaiset kärjessä

Perussuomalaiset on pitkälti Turtiaisen ansiosta eniten kilometrikorvauksia laskuttanut eduskuntapuolue.

Perussuomalaisten kansanedustajat ovat ajaneet omalla autolla yhteensä 107 962 kilometriä, ja laskuttaneet kilometrikorvauksia yhteensä 43 428 euroa.

Seuraavaksi eniten omaa autoa ovat käyttäneet keskustan kansanedustajat (89 159 kilometriä ja 35 522 euroa) ja SDP:n kansanedustajat (69 410 kilometriä ja 28 250 euroa).

Toiseksi suurimman oppositiopuolueen kokoomuksen kansanedustajat ovat ajaneet omalla autolla 50 351 kilometriä, ja laskuttaneet kilometrikorvauksia yhteensä 21 191 euroa.

Vihreiden kansanedustajista kilometrikorvauksia ovat laskuttaneet vain Heli Järvinen (1 547 euroa), Hanna Holopainen (396 euroa) ja Pirkka-Pekka Petelius (139 euroa).

Edustajamäärään suhteutettuna keskusta (2 876 euroa) ja perussuomalaiset (2 768 euroa) ovat suurista puolueista omilla luvuillaan.

Juttu jatkuu taulukon jälkeen.

Absurdi tapaus Tykkyläinen

Eduskunnan entinen talouspäällikkö Pertti J. Rosila kertoo kesäkuussa 2019 julkaistussa kirjassaan Herrahissin vauhdissa (Tammi), mitä tapahtui, kun kansanedustajien oman auton käyttöoikeutta väljennettiin ja sen luvanvaraisuus poistettiin vuonna 1999.

– Edustajille tuli pääosin omaan harkintaan perustuva oikeus valita itselleen parhaiten sopivat kotinsa ja eduskunnan väliset matkustustavat. Uudistuksen valmistellut hallintojohtaja Kari T. Ahonen totesi esityksensä perusteluissa, ettei muutoksen johdosta ole mitään erityistä syytä varautua väärinkäytöksiin, koska kansanedustajan tehtävän luonne ja eduskunnan talouden avoimuus estävät ne. Tämä oli toiveajattelua, Rosila kirjoittaa.

– Savolainen kansanedustaja Marja-Liisa Tykkyläinen alkoi näet ajaa oikein urakalla viikossa edestakaisin Kuopion ja eduskunnan väliä ja laskutti huristeluistaan suuria kilometrikorvauksia eduskunnalta.

Rosila muistuttaa, että Tykkyläinen oli itse kansliatoimikunnassa hyväksymässä matkustusohjetta, joilla oman auton käytön rajoituksia ja kontrollia poistettiin, ja edustajien oman harkinnan käyttöä lisättiin.

– Heti uusien ohjeiden voimaantulon jälkeen hän ryhtyi ajamaan keleistä riippumatta neljäkin kertaa viikossa edestakaisin Helsingin ja Kuopion väliä. Hänen toimintansa ei ollut kirjaimellisesti matkustusohjeiden vastaista, mutta hyvinkin ristiriidassa niiden tarkoituksen ja tavoitteiden kanssa.

Juttu jatkuu kuvan jälkeen.

Marja-Liisa Tykkyläinen laskutti ahkerasti kilometrikorvauksia. Kuva vuodelta 1999.

Helsingistä Kuopioon on pyöreästi 400 kilometriä. Nykyisen 0,43 euron mukaan laskettuna yksi edestakainen Kuopion-matka oikeuttaa 344 euron verovapaaseen kulukorvaukseen. Neljä matkaa viikossa olisi jo 1 376 euroa – puhtaana käteen.

Kun Rosila ja kumppanit yrittivät hillitä Tykkyläisen omalla autolla ajamista ja matkalaskujen tehtailua, toimitti Tykkyläinen lääkärintodistuksen, jonka mukaan hänen tulisi terveydellisistä syistä välttää lentämistä (Kuopioon).

– Emme kuitenkaan antaneet periksi, vaan lähetimme Tykkyläiselle Helsingin ja Kuopion väliset pikajuna-aikataulut. Totesin lähetekirjeessä, että useimmat junavuorot ovat nopeampia kuin omalla autolla kulkeminen ja että varsinkin huonoilla keleillä ja pimeään aikaan junan käyttö on paljon turvallisempaa.

– Ei tarvinnut monta viikkoa odottaa, kun saimme säntilliseltä edustaja Tykkyläiseltä jälleen postia. Se sisälsi uuden lääkärintodistuksen, jossa sama lääkäri totesi, ettei suosittele Tykkyläiselle junan käyttämistä, koska Kuopion ja Helsingin välisellä rataosuudella on useita rautatietunneleita, joilla saattaa olla haitallinen vaikutus Tykkyläisen terveyteen.

Kansliatoimikunta ei katsonut Tykkyläisen touhuja kauaa, vaan muutti matkustusohjetta niin, että maakunnassa olevan kodin ja eduskunnan välisten matkojen korvattavaksi enimmäismääräksi tuli kaksi edestakaista matkaa viikossa. Tämän myötä Tykkyläisen oman auton käyttö väheni puoleen.

Tykkyläinen oli SDP:n kansanedustaja vuosina 1983–2003. Hän putosi eduskunnasta vuoden 2003 vaaleissa.